Metropolisie skiet glo straatverkoper oor piesangsŉ Straatverkoper is glo in Pretoria se middestad geskiet nadat hy geweier het om sy voorraad aan die Tshwane-metropolisie te oorhandig. Volgens Shoes Maloka, die woordvoerder van die Tshwane Handelaarsforum, is die slagoffer, Foster Jan Rivombo, Woensdag van naby deur ŉ metropolisiebeampte geskiet. “Daar was ŉ stryery tussen die straatverkopers en metropolisebeamptes. Een van die beamptes het sy vuurwapen te voorskyn gebring en Rivombo geskiet omdat hy sy piesangs wou vat,” het Maloka gesê. “Nadat hulle Rivombo geskiet het, het hulle hom in ŉ bakkie gelaai en vir drie ure lank nie ŉ ambulans ontbied nie. Sommige verkopers het daarop aangedring dat ŉ ambulans ontbied word, waarna hulle in hegtenis geneem is.” Maloka het gesê die forum se leier het Donderdag die hele dag tevergeefs probeer om die straatverkopers uit aanhouding te kry. Senior supt. Isaac Mahamba, woordvoerder vir die Tshwane-metropolisie, het navrae oor die voorval na die burgemeester se woordvoerder, Blessing Manale, verwys. Manale kon nie Donderdag vir kommentaar bereik word nie. – SAPA